ЦIадаса ХIамзатица абухъего ГIоротIаса ЖабрагIил абурав чияс гIадин, гIадамал какулел кучIдул гьарулев чи МахIмудги вукIаравани, гьесул асаралги цIадаре ралаан халкъалъ, ай кIочон телаан. МахIмудил кучIдуз гIадамазул ракIал рагьизарулаан, гьезулъ рокьи бижизабулаан, цоцаздехул гьуинаб бербалагьи лъугьинабулаан. Заман щун буго гьесул асараздехун ва гIумруялдехун бугеб бербалагьи хисизабизе. Бищун цебе росуцоязулъ гьесдехун адабалъул къатIра тIинкIизабизе, гьев къиматалъе мустахIикъав вукIиналъул баян кьезе. Жиндирго щибниги гьунар, бажари гьечIев чиясе цогидасулъги гьеб бихьизе бокьуларо-гьеб хIакъаб жо! РачIа нилъерго тарихалъулги, адабияталъулги, маданияталъулги хIисаб гьабизе, гьелъул магIна бичIчIизе хIаракат бахъизе.